某頓首今日去國之官謹成拙詩上獻相公汲公鈞席下執某頓首上
作者：米芾
朝代：宋

paragraphs: 百尺青琅玕，浸以萬丈瀾。
我欲擷柯梗，一蠡酌知難。
屢亦爲世有，豈不詰其端。
嶷嶷呂汲公，捧日當碧天。
簡直抱一氣，代理夫何言。
有志隆宋業，無心崇黨偏。
透璞辨珉玉，披蓁刈蘭蓀。
腐儒自束髮，口誦六藝言。
治亂甚白著，用舍豈一賢。
明時貴知用，自古遲暮年。
敢陳必堯舜，况時值媧軒。
豈徒琢空文，文姦籠羣頑。
汩沒俗眼順，妬嫉兒女諼。
竊取爲利路，死棄等草菅。
朝哦不求和，暮吟不揭竿。
不歎歲不與，惟恐枉所存。
願披向龜鑑，大叫出肺肝。
精誠露皎皎，洞徹金石堅。
康濟有次第，沿革自貫穿。
刪除救災法，下民不棄田。
剔抉經費壅，源源如流泉。
思豫近習隙，不紊出納專。
正姓以明本，捐賞以運邊。
改弊貴無迹，移風當有筌。
竊邑飽妻子，封豕所並肩。
法令若薪束，不息不敢剸。
亦不歎折腰，所歎志不宣。
時乎恍易失，髮白悵剛悁。
遲遲竟去國，浼浼臨長川。
此志苟不遂，江湖終浩然。